## Odluka o visini naknade za osnivanje prava služnosti i prava građenja na javnoj cesti

### NN 52/2011 (6.5.2011.), Odluka o visini naknade za osnivanje prava služnosti i prava građenja na javnoj cesti

VLADA REPUBLIKE HRVATSKE

1148

Na temelju članka 63. stavka 8. Zakona o javnim cestama (»Narodne novine«, br. 180/2004, 82/2006, 138/2006, 146/2008, 152/2008, 38/2009, 124/2009, 153/2009 i 73/2010), Vlada Republike Hrvatske je na sjednici održanoj 28. travnja 2011. godine donijela

ODLUKU

O VISINI NAKNADE ZA OSNIVANJE PRAVA SLUŽNOSTI I PRAVA GRAĐENJA NA JAVNOJ CESTI

I.

Ovom Odlukom propisuje se visina naknade za osnivanje prava služnosti i prava građenja na javnoj cesti, koju plaća investitor komunalnih, vodnogospodarskih i energetskih građevina, te građevina elektroničkih komunikacija (elektroničke komunikacijske infrastrukture), odnosno osoba koja je na temelju posebnog zakona ovlaštena upravljati tim građevinama i infrastrukturom.

II.

Osnivanje prava služnosti i prava građenja iz točke I. ove Odluke utvrđuje se ugovorom s Hrvatskim autocestama d.o.o., Hrvatskim cestama d.o.o., koncesionarom, županijskom upravom za ceste, odnosno upravnim tijelom Grada Zagreba koje upravlja javnom cestom, u skladu s odredbama Zakona o javnim cestama.

Ugovorom iz stavka 1. ove točke uređuju se i način plaćanja naknade, rok na koji se ugovor sklapa, te ostala prava i obveze ugovornih strana.

III.

Naknada za pravo služnosti vodova na javnoj cesti plaća se po četvornom metru za površinu javne ceste koja se koristi.

Površina javne ceste koja se koristi kod osnivanja prava služnosti vodova na autocesti, u smislu ove Odluke, je površina određena duljinom voda koji se polaže u autocestu i širinom od 10 m za magistralne plinovode, naftovode i produktovode, odnosno 1 m za ostale vodove, osim ako lokacijskom dozvolom, odnosno glavnim projektom nije utvrđena veća površina javne ceste koja se koristi.

Površina javne ceste koja se koristi kod osnivanja prava služnosti vodova na javnoj cesti osim autoceste, u smislu ove Odluke, je površina određena duljinom voda koji se polaže u javnoj cesti i širinom od 1 m, osim ako lokacijskom dozvolom, odnosno glavnim projektom nije utvrđena veća površina javne ceste koja se koristi.

Površina javne ceste, koja se koristi za postavljanje stupova zračne mreže, iznosi dva četvorna metra po svakom stupu, osim ako lokacijskom dozvolom, odnosno glavnim projektom nije utvrđena veća površina javne ceste koja se koristi.

IV.

Visina naknade za pravo služnosti vodova na javnoj cesti utvrđuje se u godišnjem iznosu kako slijedi:

|  |  |  |
| --- | --- | --- |
| Vrsta voda | Za autoceste | Za ostale javne ceste |
| a/ za polaganje vodovodnih, toplovodnih, parovodnih i kanalizacijskih vodova | 4,00 kuna/m2 | 2,10 kuna/m2 |
| b/ za polaganje produktovoda, plinovoda i naftovoda | 5,00 kuna/m2 | 2,40 kuna/m2 |
| c/ za postavljanje elektroničke komunikacijske kabelske kanalizacije, vodova koji se postavljaju izvan kabelske kanalizacije i stupova zračne mreže | 4,75 kuna/m2 | 2,40 kuna/m2 |
| d/ za polaganje kabelskih električnih vodova | 4,75 kuna/m2 | 2,40 kuna/m2 |

V.

Naknada za pravo građenja na javnoj cesti plaća se za površinu zemljišne čestice javne ceste na kojoj se pravo stječe.

VI.

Visina naknade za pravo građenja na javnoj cesti utvrđuje se u godišnjem iznosu kako slijedi:

|  |  |  |
| --- | --- | --- |
| Red.br. | Javne ceste razvrstane u skupine | Iznos naknade kn/m2 |
| 1. | autoceste | 60,00 |
| 2. | državne ceste | 50,00 |
| 3. | županijske ceste | 40,00 |
| 4. | lokalne ceste | 30,00 |

VII.

Naknada iz točke IV. ove Odluke usklađuje se ovisno o površini koja se koristi kod osnivanja prava služnosti vodova sa sljedećim koeficijentima, a izračunava se kumulativno:

|  |  |
| --- | --- |
| Površina/m2 | Koeficijent usklađenja |
| do 1000 | 1,00 |
| 1001 – 3000 | 0,83 |
| 3001 – 5000 | 0,67 |
| preko 5000 | 0,50 |

VIII.

Naknada za osnivanje prava služnosti i prava građenja na javnoj cesti uplaćuje se na račun Hrvatskih autocesta d.o.o., Hrvatskih cesta d.o.o., koncesionara, županijske uprave za ceste, odnosno u proračun Grada Zagreba, sukladno ugovoru iz točke II. ove Odluke.

IX.

Korisnici cestovnog zemljišta, koji su na temelju sklopljenih ugovora o korištenju cestovnog zemljišta unaprijed platili naknadu za korištenje cestovnog zemljišta, nakon sklapanja ugovora iz točke II. ove Odluke, bit će obvezni plaćati naknadu za pravo služnosti, odnosno za pravo građenja nakon isteka razdoblja za koje su platili naknadu za korištenje cestovnog zemljišta.

X.

Na prijedlog pravne osobe koja upravlja javnom cestom, Vlada Republike Hrvatske može, u opravdanom slučaju, posebnom odlukom umanjiti visinu naknade za osnivanje prava služnosti i/ili prava građenja, propisanu ovom Odlukom.

XI.

Ova Odluka stupa na snagu osmoga dana od dana objave u »Narodnim novinama«.

Klasa: 340-01/10-01/05

Urbroj: 5030116-11-1

Zagreb, 28. travnja 2011.

Predsjednica
Jadranka Kosor, dipl. iur., v. r.

Odluka, NN 52/2011-1148